**Az Anjou-kor társadalma**

Tengler Johanna 12.D.

Miután III. András király halálával 1301-ben kihalt az Árpád-ház, több leányági leszármazott mellett Károly Róbert is trónkövetelőként lépett fel. Trónra lépése nem zajlott zavartalanul, de a trónharcok és három koronázása (1301, 1308, 1310) után I. Károly néven törvényes magyar uralkodó lett.

Hatalmának megszilárdítását nehezítette az ellenálló, nemesek felett hatalmaskodó oligarchák, akik tartományaikon önhatalmúlag uralkodtak. Ezt a feudális rendszert I. Károly a kiskirályok legyőzésével kezdte megváltoztatni: a lázadó főnemesség helyébe új, hűséges csoportot állított, akiknek a kiskirályoktól visszavett birtokokat, adományozta, ezzel megteremtve a honorbirtok rendszerét és biztosítva a bárók hűségét. A bárókhoz a köznemességet egy sajátos, függő viszony, a familiaritás kötötte: a kisbirtokos a nagyúrnak nyújtott szolgálataiért cserébe annak famíliájába tartozott.

A városiasodás és a polgárság fejlődésében nagy szerepe volt I. Károly városfejlesztő politikájának és a polgárság meghatározó részét alkotó, Nyugat felől érkező hospeseknek, akik vámmentességgel, szabad költözködési és vásártartási joggal rendelkeztek. Több szabad királyi város jött létre, melyek a mezővárosokkal szemben kiváltságokkal rendelkeztek (pl. település bekerítése, vásártartás, árumegállító jog), és a bányavárosok, tárnoki városok száma is nőtt.

Károly Róbert fia, I. Lajos 1342-ben került a magyar trónra, és belpolitikája jelentős szerepet játszott a társadalom fejlődésében. Az itáliai hadjáratai okozta elégedetlenség hatására 1351-ben törvényeivel megerősítette az 1222-es Aranybullát: kimondta az egyazon szabadság elvét, ami a nemesi jogok megerősítését jelentette. Eredetileg a melléktartományokon élő, horvát és szlavón nemesség jogi egyenlőségét mondta ki, de később a fő- és köznemesség egyenjogúságaként értelmezték. Kihirdette továbbá az ősiség törvényét, melynek célja a nemesi birtokállomány védelme és a király birtokainak és jövedelmeinek növelése: megtiltotta az ősi birtok feletti szabad rendelkezést és megállapította a háramlási jogot. Törvényeivel elérte továbbá a jobbágyság gazdasági egyesülését is: rendezte az úrbéri viszonyokat, egységes adókat vezetett be, pl. a földesúrt illető jobbágyi terheket egységesítő kilencedet, ami a jobbágyok költözését volt hivatott csökkenteni, valamint a kapuadót, melyet jobbágytelkenként fizettek a királynak.

Összességében megállapíthatjuk, hogy az Anjou uralkodók meghatározó szerepet játszottak a magyar történelemben: nem csupán rendezték az ország fejlődését gátló problémákat, de törvényeikkel megteremtették a nemesi alkotmányos berendezkedés alapjait.